Tredje rapport om Kosovos* fremskridt med at opfylde kravene i køreplanen for visumliberalisering

-For at kravene på reintegrationsområdet kan opfyldes fuldt ud, bør alle reintegrationsfondens midler udbetales med fokus på at tilbyde hjælp til at finde arbejde, etablere små virksomheder, tage en erhvervsuddannelse og give børn sprogundervisning.

Der var afsat 3,2 mio. EUR på Kosovos budget til reintegrationsfonden i 2015, herunder 1 mio. EUR til opførelse af boliger til hjemvendte. I løbet af første halvår blev 20 % af beløbet anvendt. Der er nu indført et sagsforvaltningssystem, som letter de hjemvendtes adgang til reintegrationstjenester. Skæringsdatoen for berettigelse til tjenester fra reintegrationsfonden er stadig juli 2010, men personer, der forlod Kosovo senere, kan også efter hjemvendelsen benytte en lang række nødtjenester, f.eks. transport, husly og lægehjælp. Sårbare personer er berettigede til en hel vifte af tjenester finansieret af denne fond uanset datoen for deres udrejse fra Kosovo.

Kosovo har indført lovgivningsmæssige rammer for tilbagetagelse. Kosovo har indgået tilbagetagelsesaftaler med 17 EU-medlemsstater, tre associerede Schengenlande og to lande i det vestlige Balkan . Kosovo indgik en tilbagetagelsesaftale med Tyrkiet den 15. december 2015 og indledte forhandlinger med andre stater.

Dette er den tredje rapport, som indeholder Kommissionens vurdering af Kosovos fremskridt med at opfylde kravene i visumkøreplanen. Den giver et overblik over de mest relevante udviklinger vedrørende gennemførelsen af lovgivning og indeholder en række anbefalinger på områder, hvor yderligere fremskridt er nødvendige for at opnå fuld overholdelse af kravene i visumkøreplanen. Den ledsages af et arbejdsdokument fra Kommissionens tjenestegrene, der går mere i dybden med de forventede migrations- og sikkerhedsmæssige virkninger af den visumfrie ordning.

Europa-Kommissionen indledte en dialog om visumliberalisering med Kosovo den 19. januar 2012. Den 14. juni 2012 afleverede den en køreplan for visumliberalisering til Kosovos regering. Dette dokument identificerede al den lovgivning og de andre foranstaltninger, som Kosovo skulle vedtage og gennemføre for at gøre fremskridt hen imod visumliberalisering.

-For at kravene på grænseforvaltningsområdet kan opfyldes fuldt ud, bør Kosovo ratificere aftalen om fastlæggelse af grænsen til Montenegro, før der gives visumfrihed til kosovoske borgere.

Kosovos center for integreret grænseforvaltning er sat i drift. Det er bemandet med personale fra alle relevante myndigheder og har ansvaret for strategisk og operationel risikoanalyse på centralt plan, informationsudveksling og databeskyttelse. På lokalt plan udføres risikoanalysen ved grænseovergangsstederne.

De relevante myndigheder har tilstrækkeligt med personale til at kontrollere trafik- og personstrømmene. De har tilstrækkeligt grænseovervågningsudstyr, og de anvender risikoanalyse til at overvåge højrisikoområder. Dog er detektionsraten stadig lav. Fødevare- og veterinæragenturet har fået internetadgang.

Kosovos lovgivning er i det store og hele i overensstemmelse med Schengenreglerne, og der foretages kontrol i overensstemmelse med EU's standarder. Grænseovergangsstederne er tilstrækkeligt udstyret til, at der kan gennemføres normal og eventuel efterfølgende grænsekontrol ("first line" og "second line"), med undtagelse af Merdare/Merdarë, hvor der i øjeblikket etableres et grænseovergangssted i henhold til den fælles integrerede grænseforvaltning. I henhold til anbefalingerne fra ekspertmissionen i juli 2015 genindførte Kosovos myndigheder medio november 2015 udrejsekontrol ved det primære grænseovergangssted på grænsen til Albanien.

-For at kravene på dokumentsikkerhedsområdet kan opfyldes fuldt ud, bør Kosovo påvise, at landet har gennemført sin ændrede afledte lovgivning om navneændringer.

Ændring af for- og efternavne er reguleret ved afledt lovgivning vedtaget i maj 2015 og ændret i november 2015. Anmodninger herom skal godkendes af politi og retsvæsen på baggrund af en kontrol af ansøgerens straffeattest og af, at vedkommende ikke er genstand for politiets efterforskning, og kan kun fremsættes hvert femte år. I forbindelse med ændringerne, der blev vedtaget i november 2015, blev der oprettet et særligt udvalg under personregisteragenturet, som skulle kontrollere anmodninger om navneændringer på grundlag af udskrifter fra personregistersystemet. Fremover forventes dette udvalg at oplyse kommunerne om, hvorvidt de skal godkende anmodningerne. Denne lovændring bør nu være gennemført fuldt ud.

I 2014 underskrev personregisteragenturet aftalememoranda med Kosovos anklageråd, Kosovos domstolsråd, Kosovos politimyndighed, den finansielle efterretningsenhed, skattemyndighederne og Kosovos toldvæsen for at sikre interoperabilitet mellem alle deres databaser. De fleste af disse databaser er nu indbyrdes forbundne.

Borgere får udstedt et unikt personnummer, der er knyttet til deres biometriske data, når de anmoder om en personregisterattest. Denne metode har sat personregisteragenturet i stand til at kontrollere personoplysningerne på 1 602 453 borgere eller 86 % af befolkningen.

I 2014 vedtog Kosovos domstolsråd en strategi til nedbringelse af efterslæbet af retssager med det formål inden udgangen af 2016 at tvangsfuldbyrde de fleste afgørelser i forvaltningstvister. Kosovos domstolsråd bør nu prioritere de knappe ressourcer på en sådan måde, at dommerne i afdelingerne for alvorlig kriminalitet sammen med deres støttepersonale kan fokusere på at afsige domme i sager om alvorlig organiseret kriminalitet og korruption.

I oktober 2015 overflyttede Kosovos domstolsråd tre dommere til afdelingen for alvorlig kriminalitet ved byretten i Pristina, som derved kom op på 14 dommere i alt. Denne velkomne udvikling bør udstrækkes til alle afdelinger for alvorlig kriminalitet ved Kosovos domstole. Kosovo bør opprioritere yderligere tilførsel af ressourcer til personalet ved byretternes afdeling for alvorlig kriminalitet, herunder kvalificerede dommere og støttepersonale med et passende budget.

I juni 2015 vedtog forsamlingen ændringer til de fire vigtige love, som understøtter Kosovos strafferetssystem. Med disse ændringer harmoniseres kriterierne for udnævnelse og afskedigelse af dommere og anklagere, og deres uafhængighed styrkes ved at give dem beføjelser til at foreslå deres eget budget. Der besættes i øjeblikket ledige stillinger i både Kosovos domstolsråd og Kosovos anklageråd.

-For at kravene på asylområdet kan opfyldes fuldt ud, bør Kosovo overvåge årsagerne til den lave andel af anerkendte asylansøgninger.

Kosovo udbyggede samarbejdet med UNHCR i 2015, bl.a. om fjerntolkning. Kosovo har udarbejdet sin egen liste over tolke og har indgået en aftale med UNHCR om at benytte dettes fjerntolkningstilbud i sprog, som Kosovos egne tolke ikke dækker.

Ifølge UNHCR søgte henholdsvis 62 og 98 personer asyl i Kosovo i 2013 og 2014; fire ansøgere fik subsidiær beskyttelse i 2013 og én i 2014. Selv om migrationsruten over det vestlige Balkan hidtil er gået uden om Kosovo, bør landet udnytte sine faciliteter til at yde international beskyttelse til personer, der er berettigede til det.

De forskellige databaser inden for retshåndhævelse og migration er i øjeblikket ved at blive forbundet indbyrdes.

Kosovo driver sine frihedsberøvelsescentre – et midlertidigt i Pristina lufthavn og et permanent i Vranidoll – i overensstemmelse med EU's direktiv om tilbagesendelse. Hjemvendte har passende proceduremæssige garantier og adgang til tjenesteydelser som krævet i direktivet om tilbagesendelse. På begge centre bør en brochure om proceduremæssige garantier for hjemvendte være til rådighed.

Kosovos visuminformationssystem er sat i drift i 15 af Kosovos 30 diplomatiske missioner og konsulater i udlandet. De resterende 15 missioner, der ikke er koblet til Kosovos visuminformationssystem, er typisk beliggende i EU-medlemsstater eller associerede Schengenlande, hvor mindst én konsulær repræsentation, typisk i hovedstaden, allerede er koblet til systemet. På grund af Kosovos begrænsede diplomatiske repræsentation på verdensplan er dets visuminformationssystem kun tilgængeligt i nogle få amerikanske, afrikanske og asiatiske hovedstæder. For at gøre systemet tilgængeligt for alle tredjelandsstatsborgere, som har brug for indrejsevisum til Kosovo, er Kosovos myndigheder begyndt at udlicitere behandlingen af visumansøgninger til eksterne tjenesteydere, mens de stadig selv træffer visumafgørelser. Denne proces bør fortsættes.

Kosovos evne til at afgøre sager om alvorlig organiseret kriminalitet og korruption er fortsat svag, til dels på grund af kapacitetsproblemer i retsvæsnet. For at rette op på dette udnævnte statsadvokaten i oktober 2015 den fungerende chef for den særlige anklagemyndighed til central koordinator med henblik på at udvælge højtprofilerede sager om alvorlig organiseret kriminalitet og korruption til målrettet behandling. Kosovo bør nu overveje at forsyne den centrale koordinators kontor med mandatet og ressourcerne til at lede en række tværfaglige team bestående af særlige anklagere og medarbejdere fra politi, toldvæsen og skattemyndigheder til at foretage finansielle undersøgelser og overvåge domstolenes opfølgning på højtprofilerede sager om organiseret kriminalitet og korruption, herunder indefrysning af aktiver og beslaglæggelse, fuldbyrdelse af konfiskationsafgørelser og tilbagebetaling af ulovlige fortjenester til samfundet.

Kosovo arbejder på at udvikle et integreret sagsstyringssystem til at følge sagerne fra efterretnings- og efterforskningsfasen over retsforfølgningen og den endelige domfældelse til inddrivelsen af udbyttet. Den centrale koordinators kontor med ansvar for højtprofilerede sager om organiseret kriminalitet og korruption bør tage skridt til at styrke de operationelle og it-forbindelserne mellem de retshåndhævende myndigheder og anklagemyndigheden. Det forberedende arbejde er undervejs.

Regeringens 2014-strategi til forebyggelse af pengehvidvaskning og terrorfinansiering er blevet gennemført, men der er fortsat ikke sket mange domfældelser for hvidvaskning af penge.

Kosovo har gjort visse fremskridt med indefrysning og beslaglæggelse af ulovlige fortjenester, men kun en lille del af aktiverne er blevet konfiskeret. I mangel af et tilstrækkeligt antal konfiskationsafgørelser er agenturet for forvaltning af beslaglagte og konfiskerede aktiver tvunget til at forvalte de aktiver, som er beslaglagt af de retshåndhævende myndigheder, på ubestemt tid. Loven fra 2013 om udvidede beføjelser til konfiskation af aktiver bør udnyttes til fulde.

Kosovo styrkede sit efterretningsdrevne politiarbejde væsentligt i 2015, hvilket bør fortsættes. Kosovos politi har adgang til en række databaser, det skal bruge i sit arbejde.

Der arbejdes på at etablere en database med et elektronisk strafferegister, men ikke alle data er indlæst endnu.

Offentlige indkøb er stadig en af de vigtigste kilder til korruption i Kosovo. Forsamlingen vedtog en lovændring om offentlige indkøb den 14. december 2015. Den indebar bl.a. oprettelsen af en platform for elektroniske indkøb og skulle bringe orden i kommissionen for regulering af offentlige indkøb og tilsynsorganet for offentlige indkøb, der fører tilsyn med kommissionens beslutninger, hvad angik medlemmernes status. Disse ændringer træder i kraft i januar 2016. På baggrund af påstande om hemmelige aftaler mellem tilsynsorganet for offentlige indkøb og retsvæsnet samt korruptionsanklager fremsat mod tilsynsorganets direktør er det afgørende, at Kosovo indfører passende forholdsregler for at garantere tilsynsorganets operationelle uafhængighed. Der bør gennemføres strenge integritetsplaner for at beskytte begge organers uafhængighed.

Korruptionsbekæmpelsesagenturet og det nationale korruptionsbekæmpelsesråd, der ledes af Kosovos præsident, har udbygget samarbejdet. Korruptionsbekæmpelsesagenturet har tilstrækkelige ressourcer og fortsætter med at kontrollere formueangivelser og overvåge interessekonflikter i den offentlige sektor.

Kosovos lov om finansiering af politiske partier trådte i kraft til valgkampen i 2014. Den centrale valgkommission har nu en passende bemanding. Under sidste års valgkamp indsendte alle politiske partier deres kampagneregnskab til den centrale valgkommission, som dog udstedte et antal bøder for overskridelse af tidsfristen.

Kosovos lov om aflytning blev vedtaget i maj 2015. Heri sondres der på et retligt, proceduremæssigt og teknisk grundlag klart mellem lovlig aflytning i strafferetligt øjemed og lovlig aflytning med beskyttelse af Kosovos sikkerhed for øje. Samme lov regulerer datalagring. Denne centrale lov er ved at blive gennemført.

Vidnebeskyttelse fungerer nu i Kosovo. Politiets vidnebeskyttelsesdirektorat er tilstrækkeligt bemandet og har et passende budget. Der er indgået en række flytningsaftaler med tredjelande.

Kosovo har gjort visse fremskridt med bekæmpelse af narkotikahandel. Stigende mængder marihuana, heroin og kokain blev beslaglagt i 2013 og 2014. Kosovo har underskrevet aftalememoranda med en række centrale partnere og deltager via sin internationale enhed for retshåndhævelsessamarbejde (ILECU) i de europol-ledede arbejdsgrupper "Western Balkan route" og "Joint Investigation Team Balkans" til bekæmpelse af narkotikahandel. De fleste tilfælde af organiseret kriminalitet, der efterforskes af politiet, vedrører narkotikahandel, om end antallet af domfældelser i sager om narkotikahandel fortsat er lavt.

Kosovos indsats over for menneskehandel og -smugling er acceptabel. Politiet har et tilstrækkeligt antal medarbejdere til at efterforske kriminalitet i forbindelse med menneskehandel og -smugling. Efter den usædvanligt store udvandring fra Kosovo i slutningen af 2014 og begyndelsen af 2015 strammede Kosovo kontrollen med busselskaber, som typisk hjalp med menneskesmugling. Selv om migrationsruten gennem det vestlige Balkan hidtil er gået uden om Kosovo, har landet styrket sit retshåndhævelsessamarbejde med Serbien, Ungarn og Østrig.

Loven om erstatning til ofre for forbrydelser er ved at blive gennemført, og Kosovo har øget sin indsats for at rehabilitere ofre og forebygge menneskehandel.

Kosovo gør en indsats over for våbenhandel, men antallet af destruerede håndvåben er stadig lavt. For at gøre indsatsen mere virkningsfuld over for våbenhandel bør Kosovo prioritere gennemførelsen af alle foranstaltninger i handlingsplanen om ulovlig handel med skydevåben mellem EU og den sydøsteuropæiske region.

Kosovos antiterrorindsats fungerer fortsat. Udenlandske krigere er fortsat et problem, og Kosovos myndigheder har indsamlet omfattende oplysninger om krigere fra Kosovo i Syrien. En lov fra 2015 om forbud mod deltagelse i væbnede konflikter er ved at blive gennemført. Regeringen har sat fart i indsatsen for at modarbejde radikalisering og voldelig ekstremisme i Kosovo, især med støtte fra islamiske ledere.

Anbefaling nr. 5, 6 og 7:

For at kravene på området for bekæmpelse af organiseret kriminalitet, korruption og terrorisme kan opfyldes fuldt ud, bør Kosovo gøre følgende:

-overføre et tilstrækkeligt antal dommere med passende støttepersonale til afdelinger for alvorlig kriminalitet ved alle domstole i Kosovo

-oparbejde en række efterforskninger, domfældelser og konfiskationer i sager om alvorlig organiseret kriminalitet og korruption, især ved at forsyne den centrale koordinator af sager om alvorlig organiseret kriminalitet og korruption med mandatet og ressourcerne til at lede en række tværfaglige team til at foretage finansielle undersøgelser og overvåge domstolenes opfølgning på sådanne sager